Source: http://ziaruloglinda.blogspot.com/2010/
Timestamp: 2019-12-05 18:18:09+00:00

Document:
Câmpina, cu bune şi rele: 2010
Premii şi cadouri, muzică bună, lume multă şi invitaţi de seamă la banchetul CSM Câmpina
Marţi, 21 decembrie, la Casa Tineretului a avut loc o adevărată sărbătoare a CSM Câmpina, o sărbătoare la care au fost prezenţi foarte mulţi suporteri, obişnuiţii de fiecare duminică ai CSM-ului, dar şi oaspeţi de seamă – preşedintele PNL, Crin Antonescu şi soţia acestuia, Adina Vălean, precum şi vicepreşedintele Consiliului Judeţean, Adrian Semcu. Partea artistică a sărbătorii a fost asigurată de formaţia „Alesis”, iar Moş Crăciun nu a ocolit pe nimeni.
CSM Câmpina s-a întâlnit cu suporterii
Înaintea spectacolului cu formaţia Alesis, oferit gratuit de conducerea clubului CSM Câmpina, acţionarii, membrii staff-ului tehnic şi administrativ, precum şi jucătorii formaţiilor de seniori şi de juniori C s-au întâlnit cu suporterii cei mai fideli ai echipei fanion a Câmpinei. Astfel, o mare parte a celor mai fideli spectatori, prezenţi în fiecare duminică la meciurile lui Gânju & Co au umplut până la refuz sala mică a Casei Tineretului. A fost un dialog între oficialii formaţiei şi suporteri, după ce fiecare dintre cei prezenţi a primit o legitimaţie de membru al CSM, dar şi mici suveniruri cu însemnele clubului câmpinean.
În vreme ce pe un ecran au rulat imagini de la ultima victorie din campionat, 3-2 la Cornu, preşedintele Virgil Guran le-a vorbit celor prezenţi despre ceea ce a însemnat în ultima jumătate de an CSM Câmpina, dar şi despre ceea ce se intenţionează a se realiza nu numai în returul actualei ediţii de campionat, dar şi în viitoarea ediţie, în care CSM Câmpina va activa în eşalonul de elită al fotbalului judeţean. Virgil Guran le-a vorbit oamenilor nu numai despre CSM, ci şi despre necesitatea ca localitatea noastră să aibă o bază sportivă multifuncţională, deschisă tinerilor, dar şi tuturor celor care doresc să facă mişcare în aer liber.
„În Câmpina există potenţial pentru realizarea unui adevărat centru olimpic de pregătire la nivel naţional. Este vorba despre terenul din incinta Căminului Petrol, bazinul de înot care se realizează în apropiere, stadionul Rafinăriei, dar şi posibilitatea de a realiza în spatele acestuia un alt teren de antrenament. Toţi copiii Câmpinei ar trebui să aibă acces la acest bazin şi chiar să fie puse la dispoziţia lor mijloace de transport pentru ca măcar una – două ore pe lună, sub supravegherea unui cadru didactic specializat, să poată învăţa acest sport. Dacă există dorinţă şi puţină bunăvoinţă, Câmpina ar putea deveni un reper în sportul românesc, cu toate avantajele, inclusiv economice, care decurg de aici. De asemenea, mulţi dintre copiii dumneavoastră ar putea astfel avea şansa să se pregătească în condiţii deosebite şi – de ce nu? – poate să ajungă sportivi de nivel internaţional”, le-a spus Virgil Guran oamenilor prezenţi la întâlnirea cu CSM-ul.
Cu acelaşi prilej, Sergiu Negoiasă a prezentat noul tricou pentru returul actualei ediţii de campionat şi le-a vorbit oamenilor despre spiritul CSM-ului, despre dorinţa de a deveni o mare familie.
Întâlnirea nu se putea încheia fără un scurt recital de colinde şi fără ca fiecare component al formaţiilor de seniori şi juniori ale CSM-ului să primească un mic dar din partea lui… Moş Crăciun.
Alesis, show de zile mari
Spectacolul cu Alesis oferit gratuit câmpinenilor de conducerea clubului CSM Câmpina s-a bucurat de un succes deosebit, peste 600 de oameni luând loc în sala de spectacole a Casei Tineretului.
Printre refrenele foarte cunoscute ale formaţiei Alesis, s-a prezentat şi o scurtă istorie a CSM-ului de Sergiu Negoiasă şi Daniel Ioniţă, iar pe scenă au fost invitaţi cei care au dat viaţă acestui proiect fără precedent pentru Câmpina. Astfel, după prezentarea acţionarilor, a urmat prezentarea staff-ului tehnic şi administrativ al clubului, la urmă fiind lăsaţi adevăraţii actori ai fotbalului – jucătorii. Mai întâi jucătorii de la echipa de seniori, apoi şi cei mai mici dintre juniori, cei care participau chiar în acele zile la Cupa „Moş Crăciun”. Mai mult, juniorii CSM-ului au aruncat mingi de fotbal în sală, aşa cum la meciurile de pe teren propriu se aruncă în tribune câte un tricou la fiecare gol marcat, o tradiţie extrem de frumoasă, o idee inedită în peisajul fotbalistic românesc.
Virgil Guran le-a vorbit oamenilor prezenţi în sala Casei Tineretului despre ceea ce se doreşte a fi CSM Câmpina, despre sprijinul de care această echipă ar trebui să se bucure, inclusiv din partea administraţiei locale. Nu au lipsit nici „înţepăturile” către administraţia locală: „Se cheltuiesc miliarde de lei din banii dumneavoastră pentru a aduce tot felul de formaţii la Câmpina, când avem aici o trupă cum este Alesis care cântă fantastic şi care ştie să facă la modul real un adevărat show”.
Şi, într-adevăr, Alesis a făcut un show de zile mari, ridicând de multe ori sala în picioare şi încheindu-şi recitalul, nici nu se putea altfel, cu imnul CSM-ului!
Crin Antonescu, oaspetele surpriză al spectacolului oferit de CSM Câmpina
Virgil Guran a oferit o surpriză de proporţii celor prezenţi la spectacolul cu formaţia Alesis oferit de CSM Câmpina. Astfel, lângă Virgil Guran s-au aflat Crin Antonescu, preşedintele PNL, Adina Vălean, soţia preşedintelui PNL şi europarlamentar din partea aceleiaşi formaţiuni politice şi Adrian Semcu, preşedinte PNL Prahova şi vicepreşedinte a Consiliului Judeţean.
Adresându-se mulţimii, Crin Antonescu a avut decenţa de a nu se antrena într-un discurs lung, cu valenţe politice, vorbind despre faptul că a fost ministru al Tineretului şi Sporturilor şi a încheiat urând tuturor celor prezenţi „Sărbători fericite!” Adina Vălean şi Crin Antonescu au primit legitimaţii de membri de onoare ai CSM Câmpina, o minge cu autografele jucătorilor şi câte un tricou, „pentru a ne recunoaşte când vom juca în Champions League”, după cum a ţinut să spună preşedintele Virgil Guran.
La plecare, Crin Antonescu a declarat: „Am venit cu mare plăcere pentru a fi alături de Virgil Guran, la un moment de sărbătoare. Încerc să fiu mereu alături de astfel de acţiuni şi nu uitaţi că am fost ministru al Tineretului şi Sporturilor, de mandatul meu legându-se introducerea acelor rente viagere care se mai primesc şi astăzi de sportivii de frunte ai României. Mă bucur să văd că mai există oameni care iniţiază şi derulează astfel de proiecte cu tineri şi pentru tineri, vizând şi sportul de performanţă. Apoi, din punctul meu de vedere, fiecare localitate ar trebui să aibă o bază sportivă pentru buna desfăşurare a unor asemenea activităţi. Îi mulţumesc lui Virgil Guran pentru invitaţie şi ţin să urez prin intermediul dumneavoastră tuturor câmpinenilor sănătate, un An Nou mai bun şi Sărbători Fericite!”
La rândul său, Adrian Semcu a declarat că „pentru realizarea unei săli de sport cu o capacitate de 2.000 de locuri în Câmpina vom da şi noi, Consiliul Judeţean o mână de ajutor, pentru ca în localitatea dumneavoastră să apară o astfel de sală, absolut necesară pentru sportul câmpinean”.
Virgil Guran: „În 2011 vom fi mai vigilenţi faţă de modul în care se cheltuie banul public”
Ultima conferinţă de presă din acest an a filialei locale a PNL a prilejuit preşedintelui Virgil Guran o trecere în revistă a ultimelor evenimente de pe scena vieţii socio-economice din Câmpina, dar şi o promisiune pentru anul 2011. „Promit că în 2011 vom fi mai vigilenţi faţă de modul în care se cheltuie banul public”, a precizat Virgil Guran.
Liderul liberalilor câmpineni a ţinut să mai facă şi o serie de precizări legate de asocierea pe care unii o fac între CSM Câmpina şi PNL, ambele conduse de Virgil Guran. „Din întâmplare, dar şi din fericire, o mare parte dintre oamenii de suflet ai Câmpinei se află în PNL, iar o parte a acestora susţin CSM Câmpina, fără să existe nicio legătură directă între cele două entităţi. Chiar dacă am sprijini sportul în numele partidului, ce ar fi greşit că sprijinim sportul, o activitate de performanţă, dar şi una benefică pentru copiii Câmpinei?! Dacă fiecare partid ar sprijini, măcar la acelaşi nivel, cultura, copiii necăjiţi sau alte segmente ale vieţii noastre socio-economice, poate că nouă, tuturor ne-ar fi mai bine”, a mai spus Virgil Guran.
„Nu mai avem nevoie de niciun teren de la Primărie”
Continuând precizările privind delimitarea dintre CSM Câmpina şi PNL, Virgil Guran a mai adăugat: „Din păcate, pentru că sunt preşedintele PNL, partid aflat în opoziţie, atunci când am solicitat un teren pentru a amenaja o suprafaţă de joc pentru copiii Câmpinei, unii şi-au pus problema că realizarea acestei baze sportive ar putea fi percepută în beneficiul meu politic. Tocmai de aceea îi anunţ oficial pe cei din Primăria Câmpina că nu mai avem nevoie de niciun teren. În legislatura viitoare, cu siguranţă vom avea un rol important şi atunci se va realiza această bază sportivă. De asemenea, mi s-a transmis pe tot felul de căi neoficiale din partea executivului că nu vom mai fi sprijiniţi. Este o atitudine care m-a deranjat foarte mult, pentru că ei nu realizează că sumele de bani care au mai fost acordate de la bugetul local pentru CSM nu au intrat în buzunarele lui Guran, ci s-au utilizat în interesul copiilor Câmpinei. Vom fi mult mai atenţi de acum încolo în privinţa cheltuirii banilor publici şi vom veni cu preţuri comparative pentru achiziţiile publice”.
Colinde de suflet
O iniţiativă apreciabilă a organizaţiei de tineret a PNL a fost crearea unui grup de colindători, îndrumat de profesorul Marian Teodoru, care a trecut în această perioadă a sărbătorilor de iarnă pe la mai multe familii cu probleme şi le-au oferit daruri. Banii pentru aceste cadouri au provenit exclusiv din donaţii ale membrilor partidului - „şi nu din lucrări cu banul public, aşa cum procedează alte partide” (Virgil Guran).
De asemenea, membrii ai organizaţiei de tineret a PNL au donat cărţi, jucării şi rechizite, care au ajuns la copiii familiilor cu probleme care au fost colindate.
„M-au prostit...”
Preşedintele PNL Câmpina, Virgil Guran, nu putea rata ocazia de a vorbi despre două subiecte de actualitate - modernizarea centrului Câmpinei şi sensul giratoriu. „Trebuie să recunosc că m-au prostit, atunci când cei de la putere au garantat că vor rezolva problema finanţării pentru modernizarea centrului Câmpinei. Chiar dacă am fost destul de sceptic, promisiunile lor m-au determinat să ader la această idee, dar în momentul de faţă nu văd cum vor putea rezolva problema finanţării. Mi-e teamă că se va face doar un studiu de fezabilitate de multe zeci, poate sute de mii de euro şi asta va fi tot în privinţa acestui proiect. Nu la fel s-a întâmplat cu sensul giratoriu, care de la peste 8 miliarde lei vechi în studiul de fezabilitate, a fost licitat la 3,5 miliarde, la începutul acestei luni s-au alocat 6,5 miliarde, pentru ca acum, la ultima rectificare a bugetului local să se ajungă la 5,5 miliarde lei. Este incredibil ce se întâmplă! Nu trebuie să-i mai lăsăm să-şi bată joc de bugetul oraşului. Ar trebuit creat un sistem al societăţii civile care să verifice cu adevărat pe cei ce sunt la putere şi administrează banul public. Nu este posibil ca, spre exemplu, actuala putere să recunoască că la bugetul de stat sunt aceleaşi încasări de acum doi ani, dar nu mai sunt banii. Cum să mai fie când se fac ronduri de flori de trei-patru ori mai scumpe ca acum doi ani?!” - a punctat Virgil Guran.
Daţi ordin să se interzică balcoanele, românii sunt ocupaţi cu... tăcerea
Ce fel de neam este acela care asistă fără reacţie la sinuciderea în direct a unui compatriot ajuns la capătul puterilor? Un român împins în pragul disperării pentru că nu-şi poate ajuta familia şi copilul bolnav a vrut să se sinucidă, aruncându-se din balconul Parlamentului, în semn de protest şi poate din convingere că sacrificiul său va schimba ceva în ţara asta. Aleşii neamului, la picioarele cărora românul nostru zăcea într-o baltă de sânge, l-au compătimit câteva minute, după care şi-au văzut nestingheriţi de discursurile lor mincinoase. Milioane de români au văzut şi ei, aproape în direct, pe toate canalele de televiziune, această scenă sinistră. Şi care a fost reacţia? O lungă şi apăsătoare tăcere în care oameni ai uitării şi ai căderii s-au comportat ca o armată a deznădejdii. Ce aşteptări să mai avem de la cei care de 21 de ani s-au aşezat în scaunele puterii, batjocorindu-ne prudent şi crunt, dacă nouă ne place statutul de slugă? Ne ascundem în spatele sărăciei şi a neputinţei de a reacţiona şi nu ne dăm seama că de fapt asta este calea de a ajunge tot mai rău. Marele Constantin Brâncuşi spunea la un moment dat: „Când am plecat din ţară v-am lăsat săraci şi proşti. Când m-am întors v-am găsit şi mai săraci şi mai proşti”. Mi-e greu şi îmi este ruşine să îi dau dreptate lui Brâncuşi, însă vine o vreme când astfel de vorbe îşi au rostul lor.
Peste câteva zile se încheie anul 2010 şi aş vrea să fiu optimist însă nu am deloc motive. Sunt sigur că 2011 va fi un alt an greu al vieţii noastre, aşa cum probabil vor fi şi mulţi alţii de aici înainte. Din păcate, în mare măsură noi suntem vinovaţi pentru asta.
Voi încheia prin a vă propune să citiţi câteva versuri din poezia Slugă a lui Adrian Păunescu, care ar putea fi un soi de protest la adresa celor care se cred stăpâni în ţara asta doar pentru faptul că noi i-am trimis să ne reprezinte în Parlament, Guvern ori Primărie:
„De când sunt toţi doar roluri într-un teatru
Nici mie altă şansă nu-mi rămâne.
Mi-e silă să mai muşc şi să mai latru,
Dă-mi mâna să ţi-o ling, stăpâne.
Dea Domnul ca puterea ta să ardă;
Neadevărul să plesnească-n tine,
Dar până-atunci slujindu-te din zgardă
Dă-mi mâna să ţi-o ling, cretine.
Tu ai neantizat viaţa noastră
Pavând-o zi de zi de goale firme,
Din casa noastră fără o fereastră,
Dă-mi mâna să ţi-o ling, infirme.
Şi cum nimic nu se mai poate face,
Măcar reîntruparea de-aş râvni-o,
Dar nu mai vreau decât să mor în pace,
Dă-mi mâna să ţi-o scuip. Adio.”
P.S. Pentru că nu-mi tace gura şi-i deranjez, deontologii din Primărie mi-au trimis drept „cadou” de Moş Crăciun, portăreii de la Direcţia Economică în control la una din firmele la care sunt acţionar. Vor să-mi pună astfel zgardă, dar din păcate pentru ei, au luat o decizie greşită.
La mulţi ani, deontologilor! Ne revedem în 2011!
Titlul de „Cetăţean de Onoare” pentru fostul primar al Câmpinei, Romul Remus Micu
În ultima şedinţă a anului 2010, consilierii locali au aprobat în unanimitate acordarea titlului de „Cetăţean de Onoare” al municipiului Câmpina fostului primar din perioada 1996-2000, Romul Remus Micu. Acesta, care a împlinit la începutul acestei luni 77 de ani, a fost ani la rând şi director al Întreprinderii de Exploatare Forestieră. De asemenea, după mandatul de primar, Romul Remus Micu a fost în mandatul următor (2000-2004) consilier local.
Pentru a-şi justifica acordarea acestui titlu, comisia de specialitate a Consiliului Local, la iniţiativa lui Marian Dulă, a adus argumente de ordin general – dezvoltarea tehnico-edilitară a urbei, fiind punctate doar demersurile pentru începerea Şcolii Centrale, a sălii de sport de la Colegiul „Nicolae Grigorescu”, dar şi înfiinţarea unei cantine sociale sau a unui nou cimitir în cartierul Câmpiniţa. În schimb, lipseşte din argumentaţia oficialilor de astăzi menţionarea demersurilor primarului Micu pentru ca municipiul Câmpina să devină un centru universitar (obiectiv abandonat între timp de actualele autorităţi), înfiinţarea secţiei de limbă engleză a Bibliotecii Municipale, dar şi preluarea Castelului „Julia Hasdeu” de către Consiliul Local.
Tiseanu a anunţat începerea oficială a modernizării Căii Dacia
„Este lucrarea mea de suflet”, a spus ori de câte ori a avut ocazia primarul Horia Tiseanu despre modernizarea Căii Dacia, lucrare care presupune realizarea unui pasaj suprateran de acces între Câmpina şi DN 1. După îndelungi tergiversări, o corespondenţă prelungită cu autorităţile naţionale, în fine, primarul Horia Tiseanu i-a putut anunţa pe consilierii locali că a semnat ordinul de începere a lucrărilor pentru lucrarea de modernizare a Căii Dacia. „Chiar dacă vremea se va strica, am semnat ordinul de începere a lucrărilor pentru Calea Dacia şi aşteptăm prima factură a firmei executante, pentru că până la sfârşitul lunii ianuarie a anului viitor trebuie să plătim cel puţin 3 miliarde lei vechi în cadrul derulării acestui proiect. Este vorba de o serie întreagă de lucrări preliminare, de organizarea de şantier, urmând ca lucrările propriu-zise să înceapă în primăvară, atunci când condiţiile meteorologice vor permite acest lucru”.
Reguli noi pentru taximetriştii de pe Republicii
Consilierul Marian Nistor a iniţiat un proiect de hotărâre, care a şi fost aprobat în unanimitate de colegii săi la ultima şedinţă a Consiliului Local, prin care sunt impuse noi reguli pentru taximetriştii de pe Strada Republicii.
Practic, este vorba de o regândire a staţiei deja existente, modificarea constând în faptul că taximetrele nu vor mai fi parcate pe ambele laturi ale străzii şi oblic faţă de axul drumului, ci numai pe partea cu biserica şi în lungul străzii. Numărul locurilor de aşteptare pentru taximetre rămâne nemodificat, iar vechile locuri pentru taximetre, de pe partea pieţei, vor fi eliberate pentru locatarii din zonă.
„Când vor veni asociaţiile de proprietari din zonă la primărie ca să facă scandal că le-am mutat taximetrele sub geam, îi trimitem la tine!”, i-a spus viceprimarul Dragomir lui Marian Nistor. Acesta şi-a asumat paternitatea proiectului, mărturisind chiar că ideea a apărut în urma discuţiilor purtate cu taximetriştii.
În plus, consilierul Daniel Telegescu a introdus un amendament, aprobat de colegii săi: „Nerespectarea locurilor de parcare duce la ridicarea autorizaţiei de taxi”. „Cine s-o ia?” a fost întrebarea lui Zăgan. Nu i-a răspuns nimeni, pentru că toţi erau ocupaţi să voteze în unanimitate proiectul...
Moş Crăciun a împărţit daruri
La Şcoala AMUS...
Moş Crăciun a poposit în localitatea noastră şi la Şcoala postliceală a Asociaţiei AMUS, dar nu pentru elevii acesteia, viitori asistenţi medicali, ci pentru copiii lor. Cei mai mulţi dintre ei, aflaţi la prima întâlnire faţă în faţă cu Moş Crăciun, s-au emoţionat extrem de puternic, alţii, mult mai dezinvolţi, şi-au spus în viteză poezia sau cântecelul pregătit cu minuţiozitate de părinţi.
Dincolo de cadourile propriu-zise, pentru cei mai mulţi dintre ei a fost un moment magic, ochii mari ai multora dintre ei trădând mirarea, dar şi bucuria de a-l avea în faţa lor pe Moş Crăciun.
...Şi la PDL
Şi la sediul PDL şi-a făcut apariţia Moş Crăciun. În prezenţa preşedintelui filialei locale a acestei formaţiuni politice, Horia Tiseanu şi a mai multor consilieri locali, Moş Crăciun a împărţit 250 de pungi cu cadouri, constând în fructe, dulciuri şi suc. Este o acţiune de tradiţie a democrat-liberalilor câmpineni, la care în acest an au fost prezenţi un număr foarte mare de copii, însoţiţi de părinţi sau bunici.
Colindătorii au asaltat Primăria
În zilele de dinaintea sărbătorii Crăciunului, Primăria Câmpina a fost asaltată de cete de colindători. Cei mai mulţi dintre aceştia au fost organizaţi, provenind de la instituţiile de învăţământ din localitate (în imagine – colindătorii de la Grupul Şcolar Construcţii de Maşini, profesor George Muşat), dar şi de la grupurile muzical-artistice care există în Câmpina. Aşa cum este obieciul, fiecare colindător a primit un mic cadou din partea reprezentanţilor administraţiei locale.
Jandarmii câmpineni şi-au comemorat eroii
Câmpina rămâne înscrisă în istoria României la capitolul destinat revoluţiei din decembrie 1989, cu cei 37 de eroi de la unitatea militară de jandarmi, căzuţi la Otopeni în dimineaţa zilei de 23 decembrie 1989. De atunci, în fiecare an, pe 22 decembrie, la Monumentul Eroilor din faţa unităţii de jandarmi are loc un ceremonial militar şi religios de comemorare a eroilor.
La fel ca în fiecare an, şi de această dată ceremonialul s-a desfăşurat după acelaşi tipar – apelul solemn al eroilor, o ceremonie religioasă şi depunerea de coroane şi jerbe de flori.
Liberalii au făcut o donaţie către Spitalul Municipal
La Secţia de Boli Interne a Spitalului Municipal a venit luni o delegaţie a PNL Câmpina, din care au făcut parte preşedintele Virgil Guran şi vicepreşedinţii Rodica Papuc şi Daniel Ioniţă, care a donat 50 de seturi de pat, cuprinzând cearşafuri, feţe de pătură şi feţe de pernă.
Iniţiativa liberalilor s-a născut înaintea balului PNL desfăşurat la începutul acestei luni, în cadrul căruia s-a organizat un moment caritabil la care s-au strâns peste 35 milioane lei vechi, bani cu care s-au realizat aceste seturi.
Acum, la donarea propriu-zisă a acestor obiecte, medicul Leonida Piţigoi a declarat: „Mulţumim liberalilor câmpineni că s-au gândit la pacienţii secţiei noastre. Chiar aveam nevoie de aceste seturi de pat şi ne bucură sincer faptul că oamenii din Câmpina cu posibilităţi financiare mai mari ca ale noastre se gândesc şi la oamenii care ajung în secţia noastră”.
La rândul său, Virgil Guran, preşedintele PNL Câmpina, a declarat: „Este un gest care are mai degrabă o valoare de simbol, pentru că prin acest demers al nostru am vrut să atragem atenţia asupra unei probleme reale cu care se confruntă spitalul câmpinean. Dacă fiecare dintre cei care au posibilităţi materiale ar face gesturi similare, atunci poate că societatea civilă ar conta mai mult. Sper ca mesajul nostru să fie înţeles exact şi mi-aş dori ca un număr cât mai mare de oameni să ne urmeze exemplul”.
Doi jandarmi turci şi unul iordanian s-au pregătit la Sinaia
În perioada 29 noiembrie – 17 decembrie, un ofiţer din cadrul Jandarmeriei iordaniene şi doi ofiţeri din Jandarmeria turcă au participat, alături de 20 de jandarmi români, la un curs de salvare-evacuare a persoanelor aflate în dificultate în mediul montan, curs care s-a desfăşurat la Centrul de Perfecţionare a Pregătirii Cadrelor Jandarmi Montani din Sinaia. La festivitate a fost prezent şi ataşatul militar al Ambasadei Turciei în România, colonelul Mehmet Tural, precum şi căpitanul Tudor Badea, din partea Inspectoratului General al Jandarmeriei Române. Cei trei jandarmi străini au primit certificate de absolvire, diplomele de merit şi de participare, precum şi plachete simbolice cu însemnele Jandarmeriei Române şi ale Centrului Sinaia, ca o recunoaştere formală a pregătirii din timpul stagiului montan.
Instanţa a decis: stimulentele pentru salariaţii Primăriei sunt legale!
După ce angajaţii Primăriei Ploieşti au câştigat în instanţă dreptul de a primi suplimentele salariale, a venit rândul funcţionarilor publici din Câmpina să aibă câştig de cauză în faţa Prefecturii. Instanţa de contencios administrativ a respins solicitarea prefectului Adrian Dobre de blocare a acordării acestor suplimente. Instanţa a decis că salariaţii din Primăria Câmpina şi din unele instituţii subordonate pot beneficia de acel stimul financiar de 7%, aprobat de Consiliul Local în luna iunie. Salariaţii Primăriei Câmpina beneficiază de aceste suplimente doar până la finale acestui an, pentru că de la 1 ianuarie 2011 intră în vigoare noua lege a salarizării unice, cu alte reglementări salariale.
Trei reprize pentru Castelul Iulia Hasdeu. Secundo tempo (5)
În această situaţiune se constată, pe de altă parte, că procedura la data judecării acţiunii intentate de către secţia financiară a Sfat[ului] Pop[ular] Raion Câmpina, nu a fost îndeplinită cu moştenitorii decedatului Bogdan Petriceicu Hajdău, iar pe de altă parte din decizia civilă no. 2/945 a Curţii de Apel Bucureşti, rezultă că drept urmare a unui litigiu intervenit între cei ce pretindeau a avea calitatea de moştenitori ai numitului decedat, această instanţă a statuat ce persoane au calitatea de moştenitori ai acestuia şi cari persoane deci urmau a fi citate nominal în faţa Tribunalului popular raional Câmpina, ca pârîţi în acţiunea intentată de către Sfatul Pop[ular] al Raion[ului] Câmpina.
În această situaţiune, constatându-se că procedura de citare a părţii pârîte, nu a fost îndeplinită pentru termenul când a fost judecată acţiunea intentată de către Sfat[ul] Pop[ular] al Raion[ului] Câmpina, motivul de recurs invocat de recurent se dovedeşte fondat, în baza art. 304 pct. 4 pr. civ. şi în consecinţă urmează a se casa sentinţa recurată şi, potrivit disp. art. 312 p. 2 lit. a pr. civ., a se trimite cauza spre o nouă judecare Trib[unalului] Pop[ular al] Raion[ului] Câmpina, şi pentru când instanţa de fond va proceda la soluţionarea acţiunii, citând în proces ca pârîţi pe cei ce au calitatea de moştenitori ai decedatului Bogdan Petriceicu Hajdău, potrivit disp. deciziei no. 2/945 a Curţii de Apel Bucureşti – după ce se va verifica dacă această decizie are caracter definitiv – dat fiind că, din certificatul no. 14996/956, eliberat de Curtea de Apel Bucureşti, nu rezultă acest lucru cu preciziune, deoarece nu se arată în acest certificat la ce dată s-a făcut comunicarea deciziei de mai sus, celor ce au figurat în apelul soluţionat prin acea decizie.
Poliţia a bătut Primăria în finala Cupei Municipiului Câmpina
La sala „Grigorescu” au avut loc luni seară finalele primei ediţii a Cupei Municipiului Câmpina, o competiţie care a demonstrat că se poate face ceva extrem de plăcut şi de interesant şi cu bani puţini, chiar foarte puţini, dacă avem în vedere cheltuielile din domeniul sportului, în general.
După ce Meteor a câştigat disputa cu Anca C Poiana Câmpina în finala mică, marea finală a adus faţă în faţă echipele Primăriei şi Poliţiei, într-o partidă arbitrată de Mugurel Drăgănescu şi Nicolae Iosif.
Lovitura de începere a fost dată de însuşi primarul Horia Tiseanu, iar cele două echipe au oferit un spectacol sportiv agreabil. După 2-0 la pauză pentru Poliţie, în repriza secundă, Ciprian Vintilă (de două ori) şi Daniel Telegescu au marcat pentru echipa Primăriei, Telegescu mai trimiţând o dată şi mingea în bara transversală.
Deşi „muştruluită” la pauză de primarul Tiseanu, echipa Primăriei nu a putut să conducă în niciun moment pe tabela de marcaj şi s-a văzut învinsă cu scorul de 4-3, iar echipa Poliţiei, condusă din teren de însuşi comandantul Romeo Văsii, a câştigat trofeul pus în joc.
CSM Câmpina, locul al treilea la Cupa „Moş Crăciun”
Formaţia de juniori C a CSM Câmpina a participat săptămâna trecută la Ploieşti la a XVIII-a ediţie a tradiţionalului turneu Cupa „Moş Crăciun”.
Tinerii fotbalişti pregătiţi de Robert Stoica şi-au spulberat adversarele în grupa preliminară: 6-0 cu Astra II Ploieşti şi 1-0 cu Hagianu Mircea Junior II Câmpina. În turneul sferturilor de finală, CSM Câmpina a învins cu 3-1 pe Luceafărul Drajna şi cu 1-0 pe Chimia II Brazi. În semifinale, formaţia câmpieană avea să fie învinsă cu 5-1 de campioana en-titre a României, Petrolul ’95 Ploieşti, echipă care avea să câştige şi trofeul actualei ediţii a Cupei „Moş Crăciun”. Ca o consolare, CSM Câmpina a câştigat finala mică, 5-1 cu Rapid Sălciile, ocupând locul al treilea, o frumoasă performanţă având în vedere că jucătorii formaţiei câmpinene se află la primul lor sezon şi la prima prezenţă într-o asemenea competiţie.
A început consultarea populară pentru alegerea soluţiei de modernizare a centrului Câmpinei
De miercuri, 15 decembrie, până în ultima zi a lunii ianuarie a anului viitor, câmpinenii sunt chemaţi să... voteze! Un vot fără campanie electorală şi fără „daruri” pentru electorat. Nu se votează... primarul sau consilierii, ci soluţia de modernizare a centrului Câmpinei. În holul de la primul etaj al Casei Tineretului sunt expuse cele şase lucrări premiate de o comisie de jurizare formată din specialişti, iar autorităţile locale au dat asigurări că lucrarea care va întruni cel mai mare număr de voturi din partea câmpinenilor va fi cea care se va realiza!
Fonduri europene, după 2013...
Cu prilejul deschiderii consultării populare a avut loc şi o conferinţă de presă, în care primarul Horia Tiseanu a vorbit şi despre posibilităţile de finanţare ale acestui vast proiect. „Lucrarea se va face într-un viitor puţin mai îndepărtat pentru că este vorba de o lucrare extrem de complexă, de mare anvergură şi foarte costisitoare. Cel mai probabil, începând cu anul 2013 vom încerca atragerea de fonduri europene pentru această investiţie. Nu cred că trebuie să ne facem griji privind durata realizării investiţiei, fiind mai important să iasă o lucrare durabilă şi de calitate. De exemplu, primăria din Haga s-a realizat în peste o sută de ani, dar rezultatul a fost unul deosebit, localnicii mândrindu-se cu ceea cei ei numesc Palatul de Gheaţă”, a spus primarul Tiseanu.
Părerile consilierilor sunt împărţite
La amintita conferinţă de presă au fost prezenţi şi trei consilieri locali – Gheorghe Tudor, Dragomir Enache şi Marian Nistor. Părerile lor au fost – cum altfel? – împărţite, chiar dacă în Consiliul Local s-a votat în unanimitate.
„Am fi bucuroşi să beneficiem de un asemenea proiect. Este bine şi să fim vizionari, dar, poate, trebuia să fim mai practici. Problemele principale ale Câmpinei sunt regularizarea traficului şi realizarea de parcări. Nu ştiu dacă un pasaj subteran rezolvă problema traficului. Oricum, sunt multe detalii tehnice pe care nu le ştim în privinţa acestui pasaj, nu ştim cum vor fi deviate reţelele, cum se va interveni în cazul unor avarii... Apoi, aceasta este o lucrare de foarte mare amploare, despre care nu ştie nimeni cât ar putea dura. Noi nu reuşim de ani întregi să refacem un parc, cum e cel de pe bulevard, d-apoi o asemenea lucrare!”, a spus Gheorghe Tudor.
„Nu trebuie adusă în discuţie problema drobului de sare. Eu consider că este un act de foarte mare curaj din partea administraţiei locale, un proiect foarte îndrăzneţ şi felicit Executivul”, a afirmat Marian Nistor.
„Este de apreciat curajul, dar trebuie să ai şi resurse. Este un proiect necesar, dar trebuie să vedem dacă avem bani să-l facem, ca toate cheltuielile de până acum să nu fie în van. Şi poate ar fi trebuit să rezolvăm înaintea acestui proiect problema căii ferate care trece prin centrul Câmpinei sau să găsim resurse pentru reabilitarea Taberei Voila”, a punctat şi Dragomir Enache.
Cât costă votul unui consilier? 50.000 euro, ar fi auzit primarul Tiseanu
Între Gheorghe Tudor şi Horia Tiseanu a existat un dialog foarte interesant, cu întrebări „pe surse” din partea celor doi, dar la care nimeni nu a răspuns... Referindu-se la prezenţa la conferinţa de lansare a proiectului a unor oameni de afaceri, care sunt şi lideri politici, Tudor l-a întrebat pe Tiseanu: „A cui a fost iniţiativa acestui proiect, a arhitecţilor din Primărie sau a unor oameni de afaceri?” Tiseanu a ocolit un răspuns ferm... Destul de iritat, Tudor a plusat: „Se aude prin oraş, pe surse, că şi întârzierea proiectului pentru aprobarea investiţiei realizată de Kaufland a fost condiţionată de acea sponsorizare de 200.000 euro pentru spital!” Replica lui Tiseanu a fost neaşteptat de virulentă: „Aşa, tot din auzite, pot să întreb şi eu dacă este adevărat că unor consilieri li s-au promis câte 50.000 euro pentru votarea acelui proiect pentru Kaufland!”
Aproape firesc, nici una dintre întrebări nu a primit răspuns...
21 de ani de speranţă
Într-una din serile acestui decembrie friguros, fiul meu de 9 ani m-a întrebat cine a fost Ceauşescu. L-am privit mirat şi preţ de o clipă am evitat răspunsul, pentru că nu ştiam ce am dreptul să-i spun. Speram să fugă la joacă şi să uite întrebarea, însă după o vreme a revenit, parcă mai apăsat decât prima dată. Nu mai aveam loc de întors, aşa că i-am răspuns simplu că Ceauşescu a fost preşedintele României, aşa cum astăzi este Băsescu. S-a întors pe călcâie de parcă nici nu mi-ar fi ascultat explicaţia şi a aruncat peste umăr o nouă întrebare: atunci de ce spun ăştia la televizor că a fost rău? După câteva momente m-am simţit norocos, observând că nu mai aşteaptă un alt răspuns şi am dispărut din orizontul său vizual, în speranţa că mintea-i iscoditoare va inventa în curând o altă întrebare, mai puţin profundă.
Afară începuse să ningă, iar prima zăpadă a lui 2010 se aşternea parcă peste amintirile, trăirile şi nemulţumirile mele. Mă gândeam la cei 21 de ani trecuţi de la revoluţie, timp în care toate speranţele noastre s-au spulberat ca un fum, la viaţa cenuşie din epoca dictaturii ceauşiste, în care trăiam cu gândul la o soartă mai bună şi care, după 21 de ani, se dovedeşte a fi o mizerie impusă de dictatura javrelor, a impostorilor şi a hoţilor care au adus neamul ăsta românesc în pragul disperării.
Ce să-i spun copilului meu azi despre Ceauşescu, când peste 80% din populaţia ţării (conform ultimelor sondaje) regretă un sistem totalitar condus de un fost cizmar. Poate ar trebui să-i spun că Ceauşescu a fost un „patriot” în vremea căruia visam să avem o portocală şi o banană, iar azi visăm la decenţa de a avea un ban în buzunar pentru a putea cumpăra copiilor noştri câte puţin din fructele speranţelor noastre. Sau poate că ar trebui să-mi asum responsabilitatea de a da verdicte şi de a-i spune că Ceauşescu a fost într-adevăr un om rău, pentru că ne-a luat libertatea de a gândi, de a vorbi, de a mânca şi de a cunoaşte şi că azi, după 21 de ani de la moartea acestui om rău, avem toate aceste libertăţi, însă nu mai avem speranţă. Cum aş putea oare să-i explic că libertatea fără speranţă este tot atât de greu de suportat precum speranţa fără libertate?
Fără îndoială, Ceauşescu a lăsat în urmă un popor fără prea multă educaţie, vlăguit şi dezorientat, însă după 21 de ani de speranţă România a devenit o insulă absurdă, populată de oameni în derivă. Trăim într-o societate vulgară, condusă de tot felul de personaje grobiene pentru care valoarea umană a ajuns o batjocură. În trecutul apropiat arătam cu degetul înspre Ceauşescu, indicându-l drept sursă a vieţii noastre nenorocite. Azi înjurăm în faţa televizoarelor, pentru că multe alte jigodii ne-au luat libertatea de a trăi decent în propria ţară.
Şi-atunci mă întreb: care este adevărul pe care trebuie să-l spunem copiilor noştri?
P.S. 1 Senatorul Georgică Cinci Partide a ieşit din nou din sertarul PSD-ist să ne povestească ce se mai întâmplă pe la el prin partid şi să mai arunce o petardă înspre administraţia locală. Învăţat de 20 de ani să fie la butoanele politicii câmpinene, Georgică Cinci Partide (de la dreapta la stânga) a început să dea semne de nervozitate când a văzut că viceprimarul Ion Dragomir a avut curajul să îşi anunţe public candidatura pentru funcţia de primar din partea PSD la alegerile viitoare. Va fi interesant de urmărit cum vor decurge ostilităţile, în contextul în care conducerea pesedistă locală se dovedeşte a fi una bicefală.
P.S. 2 Cu ocazia sfintei sărbători a Crăciunului, le doresc tuturor cititorilor mei zile senine alături de cei dragi şi să aibă credinţa că într-o bună zi suferinţa românilor va înceta în ţara asta, care va fi casă bună pentru toţi şi nu doar pentru o mână de derbedei care o batjocoresc. Crăciun fericit!
Proiect european de peste două milioane lei pentru cursuri de calificare destinate şomerilor
La începutul săptămânii trecute a avut loc lansarea oficială a proiectului „Sprijin pentru integrare şi incluziune”, finanţat din Fondul Social European şi pus în aplicare de Primăria Câmpina, în parteneriat cu AJOFM Prahova şi firma FaxMedia Consulting. Prin intermediul acestui proiect, în valoare de peste două milioane de lei, 168 de şomeri vor avea posibilitatea să urmeze cursuri de calificare pentru meseriile de dulgher, tâmplar, parchetar, operator date, asfaltator, îngrijitor de copii şi bătrâni la domiciliu. Pentru doritori, există şi cursuri de iniţiere în limba engleză şi în competenţe informatice. Important este că, la acest proiect, contribuţia autorităţilor locale este de numai 1%. După cum a precizat Dana Hoitan, consilier în cadrul Compartimentului Programe de Finanţare din Primăria Câmpina, grupul care va fi selectat pentru includerea în proiect va fi format din 168 persoane, dintre care: 84 şomeri în căutarea unui loc de muncă, 28 şomeri tineri, 28 şomeri cu vârsta de peste 45 de ani şi 28 şomeri de lungă durată (14 femei şi 14 bărbaţi), iar perioada de implementare a proiectului este de 10 luni. Persoanele interesate pot depune deja cererile la Agenţia Locală pentru Ocuparea Forţei de Muncă din Câmpina. Chiar dacă, în general, la bursele destinate şomerilor, interesul din partea celor aflaţi în căutarea unui loc de muncă a fost destul de scăzut, autorităţile speră ca acest proiect să se bucure de succes.
Urmărirea maşinilor prin satelit şi alte proiecte îndrăzneţe pentru operatorul local de salubritate
La sediul operatorului local de salubritate - firma Floricon Salub, a avut loc o sesiune de proiecte, unele dovedindu-se extrem de interesante şi îndrăzneţe. Aceasta a fost, practic, etapa finală a unei acţiuni începute în urmă cu cinci luni. Atunci, 15 salariaţi ai Floricon Salub au efectuat un curs de training, principalul scop al acestuia fiind creşterea veniturilor şi scăderea cheltuielilor societăţii. După cursul propriu-zis, fiecare salariat a avut de realizat un proiect, toate fiind prezentate în sesiunea de proiecte de la mijlocul săptămânii trecute.
Unul dintre cele mai interesante proiecte – care a fost deja pus în practică – prevedea instalarea de GPS-uri pe maşinile firmei şi posibilitatea de urmărire a acestora prin satelit. Astfel, există un control mult mai bun al activităţii angajaţilor şi se poate justifica şi faţă de Primăria Câmpina parcurgerea oricărui traseu. Urmarea implementării acestui proiect – trei şoferi şi-au dat demisia, un altul a fost dat afară, iar consumul de motorină a scăzut substanţial!
La sesiunea de proiecte au fost prezenţi şi reprezentanţi ai Primăriei, ai ANRSCE, preucm şi ai firmei de training, iar cele mai bune trei proiecte au fost recompensate cu premii consistente: locul 1 – un laptop, locul 2 – un televizor LCD, locul 3 – un aparat foto digital.
Social-democraţii câmpineni anunţă ofensiva pentru 2011
Într-o conferinţă de presă a filialei Câmpina a PSD, la care au participat senatorul Georgică Severin şi consilierii locali Gheorghe Tudor şi Horaţiu Zăgan, s-a realizat bilanţul anului 2010 şi s-a anunţat o adevărată ofensivă împotriva administraţiei locale, pentru anul care bate la uşă.
Se clatină scaunul de viceprimar al lui Ion Dragomir?
„Nu suntem decât patru consilieri locali la Câmpina, iar din punct de vedere al votului nu putem face mare lucru. Nu ne rămâne decât să criticăm, uneori, ironic, şi să tragem semnale de alarmă atunci când considerăm că nu se ia o decizie în favoarea comunităţii. Totuşi, trebuie spus că, atunci când au fost proiecte bune, le-am votat”, a spus Horaţiu Zăgan despre starea generală a relaţiilor din Consiliul Local.
„Sunt foarte multe întrebări pe care le-am pus de-a lungul acestui an şi la care Executivul nu mi-a dat nici un răspuns. Poate tocmai din acest motiv nici nu am fost la ultima şedinţă a Consiliului, când s-au majorat taxele şi impozitele locale şi s-au alocat încă două miliarde de lei vechi pentru sensul giratoriu. M-aş fi enervat degeaba... Dar de la anul trebuie să întoarcem foaia!”, a punctat şi Gheorghe Tudor.
La rândul său, senatorul Georgică Severin a concluzionat pe marginea acestui subiect: „Din anul următor cred că va trebui să facem demersuri pe baza Legii 544, a liberului acces la informaţiile de interes public, pentru a putea afla unele lucruri din ceea ce se întâmplă în administraţia locală. Cred că anul viitor va trebui să avem o atitudine mai tranşantă, pentru că, în Câmpina, în afară de asfalt, este nevoie şi de corectitudine, moralitate şi echitate!”. Întrebat cum se va derula această luptă cu Executivul, atâta vreme cât PSD Câmpina, prin preşedintele său, Ion Dragomir, ocupă funcţia de viceprimar, Severin a dat un răspuns extrem de interesant: „Într-un timp scurt, poate câteva luni, se va întâmpla ceva, pentru că – într-adevăr – situaţia noastră este delicată din acest punct de vedere”. În ciuda insistenţelor, Severin nu a vrut să spună mai multe, astfel că fiecare îşi poate doar imagina ceea ce „coace” PSD-ul!
Şi tot în legătura cu Ion Dragomir, care nu a fost prezent la întâlnirea social-democraţilor câmpineni cu presa, Severin a ţinut să mai facă o precizare: „Am citit anunţul candidaturii lui Dragomir la funcţia de primar. A fost, poate, puţin exces de zel, pentru că nu este vorba de o candidatură oficială, ci doar de o intenţie, care ar fi trebuit manifestată doar în interiorul partidului”.
Interpelare la MAI pentru locul vacant din Consiliul Local
Social-democraţii câmpineni au abordat şi subiectul locului vacant din Consiliul Local. Reamintim că, în luna mai, Alin Moldoveanu demisiona din Consiliul Local pentru a deveni consilier personal al primarului Horia Tiseanu. De atunci, Consiliul Local funcţionează cu un consilier mai puţin... „Nu înţelegem de ce Consiliul Local nu poate intra în normalitate şi să funcţionăm cum scrie în lege, cu 19 consilieri?”, a întrebat retoric Horaţiu Zăgan. Georgică Severin a precizat că, la reluarea sesiunii parlamentare, va face o interpelare către ministrul Administraţiei şi Internelor, Traian Igaş, în legătură cu situaţia din Consiliul Local Câmpina, „pentru că nu este normal ceea ce se întâmplă!”.
Despre buget, externe şi... biserică
Senatorul Georgică Severin a vorbit şi despre proiectul bugetului pentru anul viitor. „Proiectul de buget nu este numai unul antisocial, ci şi incompetent. Şi am să vă dau un singur exemplu – procentul alocat Ministerului Afacerilor Externe este de 0,0046%, ceea ce va duce la închiderea a 14 misiuni diplomatice ale României, iar în alte 30 de consulate va rămâne un singur angajat!”
Apoi, Severin a făcut mai multe referiri la tratamentul aparte acordat de putere bisericii şi reprezentanţilor acesteia. „Preoţii de ce nu trebuie să se supună aceloraşi reguli de fiscalitate ca întreaga ţară. O spun cu toată responsabilitatea, Biserica Ortodoxă a fost întotdeauna aliatul puterii pentru avantaje materiale!”
Experiză pentru reparaţiile de la Casa de Cultură?
Anul trecut, la aprobarea bugetului, fiind parlamentar din partea PDL, senatorul Georgică Severin a depus şi a obţinut aprobarea pentru un amendament privind unele lucrări care să fie finanţate de la bugetul de stat. Este vorba despre refacerea acoperişului Casei de Cultură, pentru care s-au alocat 800 milioane lei vechi. După ce Gheorghe Tudor a amintit de calitatea îndoielnică a acestei lucrări, Severin a declarat: „Ştiu că administraţia locală a încredinţat această lucrare unei firme controlate de consilierul Elvis Arghir., Până la urmă, este problema lor, din acest punct de vedere. Dar vreau să fie o lucrare de calitate, pentru că eu m-am zbătut pentru nişte bani de care nu are nimeni dreptul să-şi bată joc. Dacă va fi nevoie, voi aduce o expertiză pe banii mei, pentru a verifica fără echivoc calitatea lucrărilor efectuate la Casa de Cultură”.
Criza ascute săbiile între taximetrişti şi şoferii microbuzelor
Există un conflict latent, de mai multă vreme, între taximetrişti şi operatorul de transport public local, scena întregului scandal fiind Gara Câmpina.
Ce se întâmplă? În încercarea de a-şi rotunji veniturile, taximetriştii racolează călătorii care aşteaptă microbuzele în staţiile de la gară şi de la stadionul „Poiana”, cerându-le acestora preţul unui bilet de maxi-taxi. Multe persoane acceptă propunerea, călădorind mai repede şi mai comod cu aceiaşi bani. În schimb, microbuzele ajung să nu mai aibă decât foarte puţini călători.
De aici până la un conflict între cele două părţi nu a mai fost decât un pas, trecându-se la ameninţări, dar şi la... fapte mai dure. Astfel, firma de transport a reclamat Poliţiei Poiana Câmpina că într-una dintre nopţile trecute s-a aruncat cu bile de rulment asupra unuia dintre microbuze, tocmai după o discuţie mai aprinsă cu unul dintre taximetrişti.
Cercetările poliţiei nu au ajuns la nici un rezultat, dar conflictul dintre taximetrişti şi transportator a ajuns să fie pe faţă. Şi lucrurile s-ar putea să nu se oprească aici...
Ziua Câmpinei era marcată printr-un simpozion... clasic. Kaufland anunţa că nu mai investeşte la Câmpina, după refuzul autorităţilor de a asigura un acces facil la magazin din B-dul Nicolae Bălcescu. Elvis Arghir se lupta să-şi impună fratele la conducerea locală a HidroPrahova. Camera de Conturi desfăşura un amplu control de fond la Spitalul Municipal. Membrii Comisiei de Sănătate a Consiliului Local se întâlneau cu noua conducere a Spitalului Municipal. Monica Clinciu revenea la şedinţele Consiliului Local după o absenţă de aproape jumătate de an, timp în care a fost plecată din ţară. Primăria Câmpina câştiga în prima instanţă procesul cu Apasco Măneciu.
Câmpina găzduia a V-a ediţie a Târgului Mierii. După ce Consiliul Local îi concesionase peste 85.000 mp din platoul Muscel, Soceram organiza o conferinţă de presă în care îşi anunţa intenţiile privind viitorul parc, pe care intenţionează să-l amenajeze în zonă. La Poliţia Comunitară era instalat un nou director – Carmen Gheorghe, venită de la Ploieşti. Ieşea la iveală contractul cu Romgermed, prin care Spitalul Municipal era păgubit cu peste 7 miliarde lei vechi. Printr-o hotărâre de Guvern, terenul Şcolii de Poliţie, la care visa administraţia locală, a fost repartizat pentru construirea unui cartier de locuinţe al angajaţilor din MAI.
Ziua Femeii a fost sărbătorită la Casa de Cultură cu un spectacol de revistă şi un concurs de miss. Prezenţi la aceeaşi conferinţă de presă a PDL, senatorul Georgică Severin şi consilierul local Alin Moldoveanu s-au contrat puternic pe tema Spitalului Municipal. Elvis Arghir depunea un raport stupefiant despre activitatea sa de consilier în anul precedent: „Recunosc că n-am făcut mare lucru”! Consiliul Local aproba primul buget care se apropia de 1.000 miliarde lei vechi. La Parohia Slobozia se deschidea o expoziţie privind mormintele din epoca bronzulu,i găsite în incinta acestei parohii. La sediul Primăriei Câmpina avea loc conferinţa de lansare a investiţiei „Modernizarea Căii Dacia”. O lucrare neîncepută până în zilele noastre… Florin Constantinescu demisiona din PSD.
Poliţia Comunitară a aniversat 5 ani de la înfiinţare. Costel Enache, profesor la Şcoala de Poliţie, era trimis în faţa instanţei pentru fapte de corupţie. Pe 16 aprilie a murit Constantin Radu, fost director al Casei de Cultură. Expoziţie florală la Casa Tineretului. Printr-o decizie greu de explicat, Secţia de Boli Infecţioase din Câmpina era desfiinţată, iar cadrele medicale rămase erau mutate la Ploieşti. Senatorul Georgică Severin obţinea, cu sprijinul Robertei Anastase, anularea concursului pentru postul de city-manager, funcţie pregătită pentru Alin Moldoveanu.
Primăria câştiga procesul cu Fundaţia pentru Protecţia Câinilor Comunitari şi (re)dobândea adăpostul. Alin Moldoveanu devenea consilierul personal al primarului Horia Tiseanu. La Câmpina se inaugura un centru de recuperare medicală Beike, realizat de Răzvan Iordache şi chinezii de la firma Beike. Primarii din Câmpina şi Priolo Gargallo (Italia) semnau un protocol de colaborare. Zece câmpineni, reprezentanţi ai administraţiei locale, au participat în Elveţia, la un simpozion. Alin Moldoveanu demisiona din Consiliul Local. 300 de salariaţi ai Fabricii de Ciorapi erau disponibilizaţi.
Elvis Arghir era exclus din PNL, după ce iniţiase un proiect costisitor privind plecarea unei delegaţii a administraţiei câmpinene în Elveţia. După doi ani de interimat, Ion Dragomir era ales preşedintele al PSD Câmpina. Într-o conferinţă de presă inedită, care reunea toţi liderii politici locali, se anunţa intenţia de a demara un proiect de realizare a unui pasaj subteran în centrul Câmpinei. CSM Câmpina termina en-fanfare, pe primul loc campionatul şi promova în Liga B Prahova. Hora Prahoveană se derula în faţa unui public puţin numeros. Blocări de maşini şi urmăriri ca-n filme, într-o nouă escaladare a războiului purtat de administraţia locală pentru strângerea câinilor comunitari. Primarul Horia Tiseanu primea vizita directorului de proiecte al Clinicii Beike, din China, şi promitea să ajute la repartizarea unui teren pentru realizarea primei clinici de transplant cu celule stem din Europa.
Administraţia câmpineană semna un protocol de colaborare cu municipalitatea din Kumanovo, Macedonia, ai căror reprezentanţi s-au aflat într-o vizită la Câmpina. Admiterea la liceu aducea la Câmpina o nedorită premieră, intrându-se inclusiv cu media 3,91. După examenul de bacalaureat, în Câmpina se înregistra un procent de promovabilitate de 42,96%. Alin Moldoveanu şi Marian Nistor îşi schimbau maşinile şi achiziţionau câte un frumos Nissan Qashqai nou-nouţ. Coincidenţă? O delegaţie din Câmpina, cuprinzând şi Ansamblul Folcloric „Ghiocelul”, a participat la festivalul de la Silivri, Turcia. Poliţia Comunitară se restructura masiv după normele guvernamentale, ajungând de la 85 de salariaţi la…37! Jumătate dintre angajaţii Rafinăriei erau trimişi în şomaj, rata acestuia ajungând la 5,4% pe plan local.
În unităţile de învăţământ câmpinene se derulau reparaţiile, pentru care fuseseră alocate 7,5 miliarde lei vechi. Georgică Severin a demisionat din PDL. Un tânăr a ameninţat că se aruncă de pe clădirea-schelet, situată vis-a-vis de Erik. Scandal în şedinţa Consiliului Local pe tema majorării sumelor alocate pentru salubritate. O delegaţie a administraţiei câmpinene era prezentă la Kumanovo, în Macedonia.
Deputatul Florin Anghel era prădat de hoţi. La începerea anului şcolar, Şcoala Generală nr. 8 primea numele domnitorului Alexandru Ioan Cuza. După examenul de admitere la Şcoala de Poliţie, un ofiţer era arestat de DNA pentru luare de mită! Spectacol-eveniment la aniversarea a 40 de ani de existenţă a formaţiei „Meteor”. Începeau lucrările la primul sens giratoriu din Câmpina, situat la intersecţia B-dului Carol cu străzile Oituz şi Pictor Grigorescu. La hotelul „Muntenia” se anunţa o… bombă, dar avea să se dovedească faptul că era doar o alarmă falsă. Senatorul Georgică Severin se înscria în PSD, dar recunoştea „Mă simt traseist politic…” Daciana Sârbu Ponta şi-a deschis cabinet europarlamentar la Câmpina. Tensiuni înainte de începerea „Serbărilor Toamnei”, după ce postul de radio Europa FM declanşase o campanie în favoarea şcolii de la Voila, iar prezentatorii matinalului s-au oferit să prezinte festivalul. Au fost refuzaţi..
Primul week-end al lunii prilejuia ediţia din acest an a „Serbărilor Toamnei”, încheiate cu un recital al lui Horia Brenciu şi... criticate de reprezentanţii PSD şi PNL. Ziua Şcolii Centrale era marcată printr-un marş. Evacuarea sediului Fundaţiei „Dr. Dinu” se transfera în justiţie. Ziua Armatei era sărbătorită la Câmpina prin avansări în grad. Consilierii au aprobat o bursă de 200 lei pentru mai mulţi liceeni din clasa a XII-a. S-a semnat contractul de finanţare pentru cursurile pe bani europeni destinate şomerilor. Consiliul Local aproba preluarea Taberei Voila, dar şi PUD-ul pentru demararea investiţiei Kaufland, la schimb cu o sponsorizare de 200.000 euro! Consilierii aprobau un nou împrumut de 4 milioane lei.
În cadrul unei conferinţe de presă a PSD, Mihaela Neagu Petrovici lansa un adevărat rechizitoriu la adresa sistemului sanitar, inclusiv a celui de pe plan local. Câmpina a găzduit a XII-a ediţie a Galelor APLER. La Unitatea de Jandarmi se dezvelea un nou panou comemorativ al eroilor căzuţi la Otopeni pe 23 decembrie 1989. Mircea Ionescu Quintus participa la o întâlnire extrem de interesantă cu câmpinenii. Şcoala „Ion Câmpineanu” şi-a serbat ziua. La şedinţa Consiliului Local se aproba declanşarea procedurilor pentru un parteneriat public-privat pentru corpul C2 al Pieţei Centrale.
Ziua Naţională era aniversată pe o ploaie torenţială. Victor Bercăroiu declara război administraţiei locale şi ameninţa cu justiţia, după ce Consiliul Local refuzase adoptarea unui PUD necesar pentru realizarea, de către firma fostului deputat PSD, a unui centru de afaceri. Se finaliza concursul de arhitectură privind soluţia pentru modernizarea centrului Câmpinei. Juriul nu acorda locul I, dar valoarea totală a premiilor era de 1,5 miliarde lei vechi. Urmează votul popular… În cadrul şedinţei Consiliului Local se aprobau taxele şi impozitele locale pentru anul viitor, acestea fiind cu 20% mai mari decât cele din 2010. În decembrie au avut loc mai multe baluri şi serbări de final de an, una dintre cele mai reuşite dintre aceste manifestări fiind Balul Halatelor Albe, organizat de Fundaţia Medi’s.
Astăzi, spectacol cu Alesis, oferit de CSM Câmpina
CSM Câmpina organizează astăzi, marţi, 21 decembrie, de la ora 18.00, la Casa Tineretului, o întâlnire cu suporterii, la care vor participa, din partea clubului câmpinean, conducerea, acţionariatul, antrenorii şi jucătorii. În cadrul acestui moment, va avea loc un recital extraordinar al formaţiei Alesis, fără a lipsi premiile şi cadourile surpriză, care vor fi oferite celor prezenţi, aşa cum se întâmplă şi la meciurile de pe teren propriu ale formaţiei CSM Câmpina.
Despre momentul actual în care se află CSM Câmpina, preşedintele Virgil Guran declara: „Este foarte important că acţionarii au venit nu numai cu bani, ci şi cu sufletul. Este o provocare pentru noi şi poate vom reuşi, pentru prima dată în România, să demonstrăm că un club care porneşte de la ultimul eşalon competiţional poate deveni un simbol al sportului din zona în care îşi desfăşoară activitatea. La iniţiativa acţionarilor avem un site, o trupă de majorete, staţie de amplificare la meciurile de pe teren propriu, unde derulăm numeroase concursuri cu premii atractive pentru spectatori, mijloc de transport pus la dispoziţia suporterilor atât pentru meciurile de acasă, cât şi pentru cele din deplasare şi multe altele, aşa cum nu au multe echipe din eşaloanele naţionale. Poate am reînnodat şi o tradiţie a meciurilor de pe stadionul «Poiana», pe care astfel l-am readus în circuitul competiţional şi chiar ne-a bucurat că la unele meciuri de pe această arenă am avut chiar şi o mie de spectatori. De asemenea, intrarea este liberă la toate meciurile noastre de pe teren propriu şi încercăm să asigurăm condiţii cât mai bune pentru jucători: echipament gratuit, decontăm transportul lor, avem antrenori valoroşi, am asigurat cantonamente atât pentru echipa de seniori, cât şi pentru cea de juniori. Este foarte importantă atmosfera entuziastă care este în rândul acţionarilor şi dorinţa tuturor de performanţă. Sunt convins că vom forma o mare familie - acţionari, antrenori, jucători, spectatori - care se va numi CSM Câmpina”.
Baschet între echipele şcolilor generale, la sala „Grigorescu”
În cadrul Olimpiadei Sportive Şcolare, la sala de sport a Colegiului Naţional „Nicolae Grigorescu” au avut loc partidele contând pentru manşa tur al Grupei C, masculin şi feminin, pentru baschet între echipe ale şcolilor generale.
Colegiul „Grigorescu” - Şcoala „Hasdeu” 21-10
Colegiul „Grigorescu” - Şcoala Nedelea 39-0
Şcoala „Hasdeu” - Şcoala Nedelea 7-4
Colegiul „Grigorescu” - Şcoala „Hasdeu” 38-3
Colegiul „Grigorescu” - Şcoala Nedelea 20-1
Şcoala „Hasdeu” - Şcoala Nedelea 9-3
CSM Câmpina a câştigat grupa preliminară a Cupei „Moş Crăciun”
Ieri dimineaţă, la Sala Sporturilor „Olimpia” din Ploieşti, echipa de juniori „C” a clubului CSM Câmpina a participat la meciurile grupei A preliminare a actualei ediţii a Cupei „Moş Crăciun” la fotbal. Grupa antrenată de Robert Stoica a reuşit două victorii concludente, fără să primească vreun gol, în faţa formaţiilor Astra II Ploieşti (6-0) şi HM Junior II Câmpina (1-0). Prin cele două victorii, CSM Câmpina a câştigat grupa A preliminară şi s-a calificat pentru turneul sferturilor de finală ale competiţiei, care va avea loc joi, 23 decembrie, şi la care CSM Câmpina va fi cap de serie. Astfel, tinerii jucători câmpineni vor avea prima şansă să se califice în semifinalele competiţiei şi să-şi îndeplinească obiectivul fixat de conducerea clubului, acela de a juca finala competiţiei.
Cupa Municipiului Câmpina a ajuns la finală
Cupa Municipiului Câmpina a ajuns la ultimul act. Aseară, după închiderea ediţiei noastre, în sala de sport a Colegiului Naţional „Nicolae Grigorescu” s-au disputat finalele competiţiei, după ce, la începutul săptămânii trecute, în semifinale s-au înregistrat următoarele rezultate:
Poliţia Municipală – Anca C Poiana Câmpina 6-1
Primăria Câmpina – Meteor Câmpina 6-4
În finala mare s-au întâlnit echipele Primăriei şi Poliţiei, iar în ediţia noastră viitoare vă vom oferi un reportaj de la această partidă.
DJTS Prahova îi premiază pe cei mai buni sportivi prahoveni
La fiecare final de an, Direcţia Judeţeană pentru Tineret şi Sport Prahova întocmeşte un clasamentz al celor mai buni sportivi prahoveni. În acest an, la festivitatea de premiere care va avea loc miercuri, 22 decembrie, ora 12.00, la sediul DJTS Prahova din Ploieşti, nu va fi prezent niciun sportiv câmpinean. Din păcate...
La fel ca şi anul trecut, sportivul anului a fost desemnat Alina Dumitru (judo), iar cea mai bună echipă a anului a fost desemnată formaţia de baschet masculin, CSU Asesoft Ploieşti.
S-au acordat premiile de 1,5 miliarde lei vechi pentru concursul de arhitectură
Percepută la început ca o idee cam excentrică şi destul de scumpă, organizarea unui concurs de arhitectură pentru găsirea unei soluţii privind modernizarea centrului municipiului Câmpina şi-a desfăşurat deja o etapă importantă. Este vorba despre jurizarea de specialitate, de către un juriu de arhitecţi şi specialişti de înaltă clasă, conduşi de arh. Călin Hoinărescu. Aceştia au avut rolul de a realiza o primă selecţie a celor aproximativ 50 de lucrări prezentate, dar şi de a hotărî destinaţia premiilor de 1,5 miliarde lei vechi.
După cum v-am anunţat în ediţia trecută, nu a existat un câştigător propriu-zis, acordându-se două premii II, un premiu III şi trei menţiuni. Săptămâna trecută a avut loc festivitatea de premiere, la care au participat atât primarul Horia Tiseanu şi viceprimarul Ion Dragomir, cât şi preşedintele juriului, arh. Călin Hoinărescu, acesta din urmă explicând de ce nu s-a acordat premiul I: „Din păcate, doar câteva proiecte au ţinut cont de întregul ansamblu arhitectural actual al centrului Câmpinei, dar şi de istoricul şi caracteristicile zonei. Comisia de jurizare a stabilit excluderea din start a lucrărilor exhibiţioniste, gen Disneyland, care presupuneau construcţia unor clădiri noi, dar şi a celor care transformau centrul municipiului într-o grădină.
Am preferat soluţiile cele mai realiste, cele mai practice, care să se angreneze în arhitectura şi istoria locului. Cele şase lucrări câştigătoare s-au detaşat clar, iar cele de pe locul al doilea au fost unanim apreciate de membrii juriului. Oricum, eu m-am bucurat că am avut un număr mare de lucrări, aşa cum m-am bucurat şi de iniţiativa autorităţilor locale de a organiza un astfel de concurs, o iniţiativă tot mai rară în ultima vreme”.
De acum, esenţial devine votul popular, acolo unde toate cele şase lucrări pornesc cu prima şansă. Va fi foarte interesant câţi câmpineni vor veni să voteze cea mai bună soluţie pentru viitorul centru al localităţii, atâta vreme cât ultima experienţă de acest gen a fost una neplăcută. Se întâmpla acum câţiva ani, când poporul câmpinean era chemat să se exprime asupra monumentului din Centrul Civic. Dar lucrarea aleasă de majoritatea celor care şi-au exprimat votul nu avea să fie cea câştigătoare – celebrul „Ou primordial” – care, ulterior, avea să nu se mai realizeze nici el. Poate de această dată va fi altfel, câmpinenii având ocazia să-şi exprime votul în perioada 15 decembrie 2010 – 31 ianuarie 2011. Apoi, până pe 10 februarie anul viitor va fi anunţat rezultatul final.
Taxele şi impozitele locale au fost majorate cu 20%
*Bonusul pentru plata anticipată până la 31 martie rămâne de 10%
În 2011, câmpinenii vor plăti taxe şi impozite locale cu 20% mai mari faţă de anul anterior. Aceasta a fost decizia Consiliului Local, votată în unanimitate, la propunerea primarului Horia Tiseanu. Edilul-şef al Câmpinei şi-a bazat solicitarea de majorare a taxelor şi impozitelor locale pe două argumente principale: necesitatea corelării cu rata inflaţiei şi reducerea impactului crizei economice. „Impactul crizei actuale a condus la reducerea substanţială a valorii reale a veniturilor bugetare. Această reducere s-a suprapus şi pe creşterea tarifelor şi preţurilor la servicii şi lucrări de întreţinere sau investiţii. Menţinerea unui nivel corespunzător aşteptărilor pentru investiţii, pentru utilităţile colectivităţii şi pentru asigurarea cheltuielilor minime de funcţionare impune o revizuire a surselor de venit ale bugetului. La acestea se adaugă o practică a unor contribuabili, ce aduce prejudicii bugetului. Este vorba despre contribuabilii cu mai multe poprietăţi, care ar trebui să achite impozite majorate pentru clădirile pe care le au în afara celei de domiciliu. Dar se sustrag plăţii suplimentare prin înstrăinarea acestor proprietăţi către rude”, a explicat primarul Horia Tiseanu.
În schimb, deşi propusese iniţial reducerea bonusului acordat persoanelor fizice de la 10% la 7% pentru cei care îşi achită integral obligaţiile către bugetul local până la 31 martie, Tiseanu a renunţat la această propunere: „Am discutat şi cu viceprimarul Ion Dragomir şi cu directorul Direcţiei Economice, Gheorghe Ecaterinescu, şi am decis să vă propun să menţinem bonusul de 10% pentru plata anticipată a obligaţiilor fiscale pentru persoanele fizice. Contribuabilii vor simţi acest bonus şi per ansamblu poate chiar vom avea mai mult de câştigat prin atragerea unor sume considerabile încă din primele trei luni ale anului viitor”.
Singurul care şi-a surprins chiar şi colegii săi de partid cu amendamentele sale a fost Gheorghe Sandu, care a propus dublarea sau chiar triplarea unor impozite sau taxe locale – pentru terenurile curte, terenurile închiriate pentru garaje şi terenurile agricole. „Pentru a îmbunătăţi un pic bugetul”, a fost explicaţia consilierului pedelist, dar propunerile sale nu au întrunit majoritatea necesară pentru a fi adoptate.
Teoria jigodiilor sau povara de a fi cetăţean
M-am întrebat de multe ori în ultima vreme cum ar fi dacă noi, oamenii de rând ai acestei ţări, am demisiona cu toţii deodată din calitatea de cetăţean şi i-am lăsa pe netrebnicii conducători ai naţiei din ultimii 20 de ani singuri, fără obiectul muncii! Credeţi că un astfel de şoc i-ar trezi la realitate sau ar împărţi ţărişoara ca o haită de lupi flămânzi, aşa cum procedează şi azi? Eu sunt convins că hienele astea ar alege a doua variantă şi, mai mult de atât, cred că ar fi capabili să „importe” din lumea largă armate de proşti care salivează precum câinele lui Pavlov din patru în patru ani în faţa unei pungi cu zahăr, a unui mititel şi a unei sticle de bere. Aşa cred ei că se conduce o naţiune, iar în spatele uşilor închise îşi dau coate şi se hlizesc, sorbind aburul puterii zămislit din sângele acestei naţii obidite.
Aceşti cioclii ai României post-decembriste îşi fac de cap de peste 20 de ani, răspândiţi precum cancerul în toate celule tinerei societăţi democratice româneşti, începând de la Guvern, Parlament şi până în ultima primărie din miile de sate unde timpul a rămas încremenit parcă în epoca medievală.
Trăim şi azi ca în alte vremuri trecute ale istoriei noastre aceeaşi poveste a neamului sărăcit cu bună ştiinţă de jigodiile cu guler alb care, pe fondul lipsei de educaţie a poporului, explicabilă prin multe argumente, au intrat în politică, s-au aşezat în frunte şi se cred capabili să negocieze şi să hotărască, atât în plan intern, cât şi în plan internaţional, destinele a milioane de oameni. Ei ştiu că o mare parte a neamului nu reacţionează din laşitate, iar alta din complicitate la sistemul diabolic al politicii de cumetrie pe care l-au creat şi atunci se înfig şi mai adânc în trupul slăbit al patriei, devorând tot ce le iese în cale, mai nou pâinea de la gura copiilor şi a pensionarilor.
Într-un fel sau altul, aceste jigodii vor trebui să înţeleagă că a sosit timpul să se întoarcă în negura iadului care i-a adus pe capul nostru, însă nu o vor face decât dacă noi îi vom extirpa cu bisturiul atitudinii noastre. Eu am ales să reacţionez în felul meu în faţa acestui sistem ticălos, aici, în micul univers al oraşului în care trăiesc. Şi am să o fac atâta vreme cât am să simt în jurul meu forţa benefică a celor mulţi care îmi susţin demersul. Cred cu tărie că în oameni trebuie reaprinsă flacăra demnităţii, pentru a mai putea fi oameni. Restul este o făţărnicie.
Şi pentru ca peroraţia de mai înainte să nu fie socotită un fel de idealism (fără de care, în opinia mea, nimic nu se poate construi în societate) de către adepţii zicalei „noi muncim, nu gândim”, care sunt destul de mulţi şi fără îndoială folositori dacă au principii sănătoase, am să vă dau câteva indicii la care să reflectaţi întru susţinerea teoriei jigodiilor, pe care am expus-o de fapt mai sus.
De pildă, care credeţi că este logica pe baza căreia administraţia locală a cheltuit o sumă enormă (6,5 miliarde lei vechi) pentru sensul giratoriu din imediata vecinătate a complexului Fibec? Sau: de ce să fi plătit administraţia locală acum 1,5 miliarde lei vechi premii pentru un concurs de arhitectură care a avut drept temă modernizarea centrului civic al oraşului, când niciunul dintre proiecte nu va putea fi transfornat în realitate în următorii 10 ani? Sau: la cine credeţi că s-au gândit aleşii locali când au propus şi votat mărirea taxelor şi impozitelor locale cu 20%, într-o perioadă de profundă criză economică, în care mulţi dintre cetăţenii contribuabili ai oraşului nu mai au bani nici pentru mâncare? Sau: ce să fi avut în cap consilierul local Gheorghe Sandu când a propus mărirea unor anumite taxe locale, plătibile de către omul de rând, cu 200%? Sau: în ce fel de societate trăim în ziua în care femeile gravide hotărăsc să nască prematur, cu riscurile de rigoare, numai pentru a putea beneficia de nişte bani în plus pentru creşterea viitorilor copii?
Sunt sigur că veţi găsi răspunsuri la toate aceste indicii, aşa cum sunt sigur că nimic nu vă opreşte să le treceţi prin filtrul celor mai sus amintite de mine.
Trecând acum în cu totul alt registru, am să încerc să vă ţin la curent cu ceva detalii privitoare la polemica dintre mine şi cei doi deontologi de la Primărie, Horia Tiseanu şi Paul Moldoveanu. Între timp, din doi a rămas doar unul, având în vedere că la începutul săptămânii trecute am primit un nou drept la replică, semnat de data aceasta doar de secretarul primăriei, Paul Moldoveanu (primarul Tiseanu s-a retras discret!). Un drept la replică stufos şi plin de accente dramatice, ca într-o piesă de Shakespeare. De acolo am aflat multe dintre surprinderile lui Paul Moldoveanu, dar aproape niciun răspuns concret cu privire la întrebările pe care le-am adresat celor doi deontologi. Şmecheria este că cel care ar fi trebuit să răspundă în principal s-a retras şi l-a lăsat în luptă pe Paul Moldoveanu, care ridică din umeri şi zice că cele răscolite de mine nu intră în sfera atribuţiilor lui. Aş fi comentat cu mare drag, punct cu punct, scrisoarea deontologului, însă ca să fie şi mai deontolog, Paul Moldoveanu a publicat-o pe site-ul Primăriei (vă daţi seama cât de tare i-am enervat şi deranjat), „înobilându-mă” astfel cu onoarea de a fi primul ziarist de istoria Câmpinei pus la stâlpul infamiei la „gazeta de perete” a Primăriei. În aceste condiţii, i-am comunicat deontologului, prin intermediul purtătorului de cuvânt, că am să-i public dreptul la replică în momentul în care o să apară pe site-ul Primăriei şi punctul meu de vedere. Aşa zice deontologia profesională pe care o aduci în discuţie, Paul Moldoveanu! Cu părere de rău pentru că încă nu pot să spun ce aş avea de spus în legătură cu deontologii, mă opresc aici şi mai aştept încă un răspuns de la Primărie.
P.S. Mulţi oameni cu care de mână, dar şi cu suflet, au fost alături de suferinţa fostului primar R.R. Micu. Eu îi ştiu şi mi-ar face plăcere să îi ştiţi şi dvs., însă ei vor să rămână în anonimat, aşa cum le stă bine marilor caractere. Să nu credeţi că de partea cealaltă nu au fost şi jigodii care au posibilitatea să ajute, dar dintr-o răutate patologică nu au făcut nimic. Ăstora chiar mi-ar face mare plăcere să le public numele! Pentru dl. R.R. Micu sunt speranţe mari de vindecare şi îi doresc din partea tuturor celor care sunt în asentimentul meu, multă sănătate!
De ce se cheltuiesc atât de mulţi bani pentru SF-uri?
Nu este prima dată când se discută despre valoarea mult prea mare a unor studii de fezabilitate, în raport cu valoarea lucrărilor propriu-zise. De această dată, viceprimarul Ion Dragomir a readus în discuţie subiectul: „Valoarea studiilor de fezabilitate este foarte mare, pentru că cei care le realizează sunt direct interesaţi să scoată valori mari ale lucrărilor, ei fiind plătiţi cu un procent din această valoarea. Deci, cu cât valoarea este mai mare, ei încasează mai mulţi bani! Au fost dăţi când valoarea studiilor a fost şi de până la 30% din valoarea lucrării, ceea ce este total inadmisibil. Mă deranjează că noi muncim, facem eforturi, dar se scapă foarte uşor foarte mulţi bani. Poate soluţia ar fi să realizăm o licitaţie sau o selecţie de oferte şi pentru aceste studii, inclusiv pentru cele care se pot atribui direct”.
Viceprimarul Dragomir a fost completat imediat chiar de primarul Tiseanu: „Viceprimarul are dreptate! Nu există o proporţionalitate între valoarea lucrărilor şi cea a acestor studii. Avem mai mulţi proiectanţi care realizează aceste studii de fezabilitate, cam la aceleaşi valori. Am încercat să găsim alţii, dar unii dintre aceştia nu se prea descurcă... Cred că sunt tot mai rari proiectanţii foarte buni. Aceştia se ocupă de investiţii mari, de proiecte de anvergură, iar noi lucrăm cu cei obişnuiţi. Dacă ştiţi proiectanţi buni, avem toată deschiderea. Este o situaţie destul de delicată, dar este cert că trebuie să întreprindem ceva!”
Dar dacă primarul şi viceprimarul localităţii se mărginesc doar să ridice problema, cine ar trebui s-o rezolve?!
Fără contract, fără facturi sau chitanţe, cu banii luaţi şi lucrarea...nefinalizată!
Scandal mare la blocul 1E de pe B-dul Carol I. Motivul? Izolarea termică a blocului, care le dă mari bătăi de cap locatarilor. „În această vară, şeful de scară, Sorin Bucur, a adus o firmă pentru a realiza izolarea termică a blocului. Ne-am înţeles cu reprezentantul firmei respective asupra sumei pe care trebuie s-o achităm fiecare în parte şi s-a început lucrul. În ceea ce mă priveşte, deşi convenisem să plătesc jumătate din sumă la începutul lucrărilor şi cealaltă jumătate la finalizarea acestora, reprezentului firmei respective, un anume Popescu, ne-a mai tot cerut bani – câte un milion, două... Acum, spre finalul lucrării, când nu mai este de realizat decât izolarea unui luminator din interior, ne-a mai cerut peste două milioane lei vechi. Când i-am spus că nu-i dăm, şi-a strâns schelele şi a plecat! Noi nu am semnat nici un fel de contract cu firma respectivă, nu avem nici o factură, nici o chitanţă, iar şeful de scară, care a adus această firmă, nici nu mai stă de vorbă cu noi”, ne-a declarat unul dintre locatari, Marcel Ionescu.
Reprezentul firmei care a realizat lucrarea, un individ care s-a recomandat „doar domnul Popescu”, după ce a refuzat în prima instanţă să ne răspundă la orice întrebare, ne-a precizat doar atât: „Domne’, cine ar face o lucrare de 5 lei cu 2 lei?!”, pretextând ulterior că suma solicitată suplimentar este pentru izolarea termică a luminatorului, despre care nu a ştiut de la bun început că există.
Dincolo de întreaga situaţie, care va fi destul de greu de rezolvat, dacă nu va exista înţelegere între părţi, rămân două lucruri care merită subliniate: dacă administraţia locală ar fi demarat programul de izolare termică a blocurilor, poate nu se mai ajungea la astfel de situaţii, iar dacă, totuşi, oamenii aleg varianta lucrului pe cont propriu, măcar să încheie un contract scris cu firmele executante şi, mai ales, să solicite facturi şi chitanţe pentru banii pe care îi plătesc! Aviz amatorilor!
S-a râs, s-a cântat şi s-a dansat la Balul „Halatelor Albe”
Ediţia din acest an a Balului „Halatelor Albe”, acţiune organizată în mod tradiţional de Fundaţia Medi’s, a avut loc vineri seară, la Casa Tineretului şi s-a dovedit – ca de fiecare dată – un excelent prilej de distracţie. Chiar dacă numărul cadrelor medicale – cărora li se adresează, în primul rând, evenimentul – pare a fi în scădere de la o ediţie la alta, cei prezenţi nu au avut motive să le pară rău de alegerea făcută. În plus, au fost oaspeţi din mai multe judeţe ale ţării, medici veniţi la simpozionul organizat de Medi’s şi care au dorit să participe şi la bal. Dincolo de socializare, Balul „Halatelor Albe” a oferit recitaluri deosebite ale trupei „The Sixteens”, ale formaţiei Alessis, dar şi momente de dans oferite de Ansamblul „Roua”. De asemenea, organizatorii au pus la cale două concursuri unul de dans şi unul de miss. Concursul de dans este deja o tradiţie, iar cel din acest an a fost câştigat fără drept de apel de consilierul local Lucian Cercel. Concursul Miss Crăciuniţa a reunit zece fete care au avut de trecut probe amuzante, publicul fiind cu ochii pe ele în fiecare moment.
Trei reprize pentru Castelul Iulia Hasdeu. Secundo tempo (4)
Fiindcă tot a fost vorba de ea, să vedem Sentinţa civilă nr. 925/1953. Aşadar:
REPUBLICA POPULARĂ ROMÂNĂ / TRIBUNALUL POPULAR AL RAIONULUI CÂMPINA / REGIUNEA PLOEŞTI
Dosar Nr. 5835/1953
SENTINŢA CIVILĂ Nr. 925 / Şedinţa publică dela 11 Decemvrie 1953
Preşedinte: Mircea Barbu
Ases[ori] pop[ulari] Radu Tudora / Cojocărescu Gheorghe / Grefier şef: Ion Olteanu
Pe rol fiind pronunţarea în procesul civil intentat de Secţia Financiară a Oraşului Câmpina prin reprez[entanţii] săi legali, susţinerile părţilor fiind consemnate prin încheerea dela 10 Decembrie 1953, când din lipsă de timp s’a amânat pronunţarea pentru astăzi.
CSM Câmpina oferă suporterilor un spectacol cu Alessis
Săptămâna viitoare, marţi, 21 decembrie, de la ora 18,00, CSM Câmpina oferă iubitorilor sportului din localitatea noastră un spectacol de excepţie. Este vorba de un recital extraordinar al formaţiei Alessis, care va avea loc în sala de spectacole a Casei Tineretului.
La eveniment vor participa acţionarii, staff-ul tehnico-administrativ şi jucătorii formaţiei CSM Câmpina, fiind aşteptat un număr cât mai mare nu numai de suporteri ai CSM, ci şi de iubitori ai fotbalului în general.
Simpozion despre radioamatorismul câmpinean
Sâmbătă, 18 decembrie, de la ora 11.00, la Casa Tineretului va avea loc un simpozion dedicat radioamatorismului câmpinean. Onoarea deschiderii simpozionului va reveni directorului Casei Tineretului, Florin Buda, secretarului general al Federaţiei Române de Radioamatorism, Vasile Ciobăniţă, şi primarului municipiului Câmpina, Horia Tiseanu.
Apoi, se va vor derula mai multe acţiuni, unele dintre ele simultane. Dintre acestea amintim: informare despre reţeaua radio pentru situaţii de urgenţă (coordonator Valentin Gheorghiu), comunicare despre pregătirea pentru performanţă a celei mai tinere generaţii de radioamatori de la CS Petrolul Ploieşti (prezintă - antrenorul emerit Mihai Malanca), premierea participanţilor la diverse competiţii de radioamatori, o gală a laureaţilor, dar şi o expoziţie retrospectivă cu documente istorice inedite din cele mai vechi timpuri despre Câmpina (prof. Valentin Şerban) şi un... talcioc radioamatoricesc!
Cupa "Moş Crăciun", ediţia a XVIII-a
Sala Sporturilor „Olimpia” din Ploieşti va găzdui, între 20 şi 24 decembrie, cea de-a XVIII-a ediţie a Cupei „Moş Crăciun”. Competiţia de fotbal în sală este rezervată copiilor născuţi după 1 ianuarie 1998 şi în acest an va stabili un record de participare, nu mai puţin de 36 de formaţii intrând în luptă pentru cucerirea trofeului. Ele vor fi împărţite în 12 grupe preliminare, după cum urmează:
Grupa A: Astra II Ploieşti, HM Junior II Câmpina, CSM Câmpina (turneu 20 decembrie, orele 9-12)
Grupa B: Petrolul 95 VI Ploieşti, CS Băneşti Urleta, HM Junior I Câmpina (turneu 20 decembrie, orele 9-12)
Grupa C: Chimia I Brazi, Astra III Ploieşti, Petrolul I Ploieşti (turneu 20 decembrie, orele 13-16)
Grupa D: Petrolul 95 V Ploieşti, Petrolul II Ploieşti, CSM I Ploieşti (turneu 20 decembrie, orele 13-16)
Grupa E: Chimia II Brazi, Astra IV Ploieşti, Conpet I Ploieşti (turneu 21 decembrie, orele 9-12)
Grupa F: Petrolul III Ploieşti, Petrolul 95 III Ploieşti, ŞF Emil Costea I Colceag (turneu 21 decembrie, orele 9-12)
Grupa G: Sportul Valea Călugărească, Prahova Nedelea, Petrolul 95 I Ploieşti (turneu 21 decembrie, orele 13-16)
Grupa H: CSM III Ploieşti, Petrolistul Boldeşti, Petrolul 95 II Ploieşti (turneu 21 decembrie, orele 13-16)
Grupa I: CS Brazi, Rapid Sălciile, Astra I Ploieşti (turneu 22 decembrie, orele 9-12)
Grupa J: CSM IV Ploieşti, ASO Breaza, Luceafărul Drajna (turneu 22 decembrie, orele 9-12)
Grupa K: AS Şirna, ŞF Emil Costea II Colceag, Tinereţea Izvoarele (turneu 22 decembrie, orele 13-16)
Grupa L: CSM II Ploieşti, Petrolul 95 IV Ploieşti, Podgoria Vadu Săpat (turneu 22 decembrie, orele 13-16)
Turneele sferturilor de finală: Câştigătoarele celor 12 grupe preliminare vor fi repartizate prin tragere la sorţi în patru grupe ale căror m,eciuri se vor disputa în data de 23 decembrie, între orele 9-16
Turneul final: Câştigătoarele celor 4 grupe din sferturile de finală vor participa la turneul final al competiţiei, în data de 24 decembrie, începând cu ora 9.
Festivitatea de premiere: Va avea loc în data de 24 decembrie, ora 12.30 şi în cadrul acesteia toţi cei 450 de tineri fotbalişti participanţi, precum şi antrenorii lor vor fi premiaţi.
S-a stabilit programul următorului tur al fazei judeţene a Cupei României
Partidele sunt programate pentru data de 26 februarie 2011, de la ora 14.00.
Rezultate bune ale atleţilor câmpineni la Cupa „Prahovei”
În week-end-ul trecut, la Bucureşti, a avut loc o competiţie atletică rezervată juniorilor. Paradoxal, este vorba de Cupa „Prahovei”, competiţie care a avut loc la... Bucureşti, pentru că în Prahova nu există o bază sportivă pentru un asemenea concurs! Printre cei prezenţi s-au aflat şi mai mulţi atleţi de la Colegiul Tehnic „Constantin Istrati” Câmpina, antrenaţi de Nicolae Pavel şi Jenica Bran.
Cupa „Prahovei”, juniori III
800 m feminin - Cristina Bărbulescu (locul 1)
800 m masculin - Gabriel Bahreiner (locul 1)
aruncarea greutăţii, feminin - Tabita Voiculescu (locul 2)
aruncarea greutăţii, masculin - Alexandru Albulescu (locul 1), Adrian Goşu (locul 2)
săritura în lungime, feminin - Anita Dumitraşcu (locul 1), Diana Marcu (locul 3)
săritura în înălţime, feminin - Anita Dumitraşcu (locul 1)
Victor Bercăroiu declară război administraţiei locale
Respingerea pentru a doua oară consecutiv de Consiliul Local a proiectului privind aprobarea unui plan urbanistic de detaliu pentru un centru de afaceri al firmei Mercantis l-a deranjat foarte tare pe directorul general al acestei societăţi, fostul deputat şi candidat la funcţia de primar în anul din 2008 din partea PSD, Victor Bercăroiu.
Reamintim că aprobarea acestui proiect nu implica nici o contribuţie a bugetului local pentru această investiţie, pe care firma Mercantis doreşte s-o realizeze prin accesare de fonduri europene, pe propriul teren!
După câteva zile de la cea de-a doua respingere a proiectului în Consiliul Local, Victor Bercăroiu ne-a declarat: „Nu-mi dau seama nici acum dacă a fost un motiv politic sau unul economic, care a stat la baza deciziei respingerii acestui proiect. Politic nu văd de ce, pentru că primarul Horia Tiseanu ştie foarte bine ce am făcut eu pentru acest oraş şi ce ar fi însemnat aceasta investiţie, iar din punct de vedere economic, nici atât nu văd să fi existat vreo problemă, având în vedere că este o investiţie de 1,4 milioane euro prin s-ar fi creat câteva zeci de locuri de muncă şi ar fi crescut încasările la bugetul local. Şi atunci? Îmi este cu atât mai greu să înţeleg cu cât toţi consilierii cu care am discutat mi-au garantat că nu sunt probleme, inclusiv primarul Horia Tiseanu. Mai mult, proiectul a fost votat în unanimitate în Comisia Tehnică, inclusiv de Horia Tiseanu. Noi am manifestat toată buna credinţă care era posibilă, realizând toate cerinţele din certificatul de urbanism eliberat de Primărie – studiu geotehnic, acordul notarial al vecinilor, acordurile de la furnizorii de utilităţi, acordul de mediu, iar în plus am realizat şi studiul de însorire. Nu aveau nici un motiv să nu aprobe acest proiect şi poate tocmai din acest motiv nu a existat nici o discuţie, pentru că nu aveau ce să spună”.
Consiliul Local va fi acţionat în contencios administrativ
Dincolo de toate acestea, Victor Bercăroiu pare hotărât să declanşeze un adevărat război cu administraţia locală. „Cei 21 de acţionari ai firmei Mercantis am hotărât să luăm legătura cu mai multe case de avocatură, care ne-au garantat că avem câştig de cauză. Vom acţiona în instanţa de contencios administrativ împotriva Consiliului Local, iar consilierii care nu au votat în favoarea acestui proiect vor trebui să răspundă pentru gestul lor. În plus, de abia aştept să mă uit în ochii lui Lucian Cercel şi Gheorghe Sandu, care la prima şedinţă au votat în favoarea proeictului, iar la cea de-a doua s-au abţinut. Pentru mine este clar că li s-a impus de la partid acest lucru, pentru că Lucian Cercel nu poate uita zilele grele din decembrie 1989, când am stat alături din 22 şi până în 31 decembrie, iar Gheorghe Sandu nu poate uita că l-am luat de mână şi l-am dus la preşedintele Iliescu atunci când Rafinăria trecea prin momente grele. Graţie şi acelor eforturi, Rafinăria a mai funcţionat câţiva ani buni, iar câteva sute de oameni au avut o pâine pe masă. În plus, cei de la Primărie trebuie să nu uite că, pentru viitorul corp C2 al Pieţei, vor avea nevoie şi de semnăturile noastre. Nu le vor avea! Nu mai vorbesc de faptul că şi corpul C1 al Pieţei este construit şi pe proprietatea Mercantis, pentru că ei trebuiau să lase aproape doi metri între fostul BIG şi corpul lor de piaţă. Şi mi s-a părut extrem de interesant că, exact în şedinţa în care s-a respins acest proiect, cu o grabă stranie, s-a aprobat un parteneriat public-privat pentru construcţia corpului C2. Sunt foarte curios să văd şi eu cine va investi în acest corp, pentru că, din punctul meu de vedere, nu este o investiţie rentabilă. Am convingerea că timpul va lămuri toate aceste lucruri şi se va afla la un moment cine a vrut cu tot dinadinsul, poate şi de ce, să nu se realizeze proiectul firmei noastre”, a mai declarat Victor Bercăroiu.
▼ decembrie 2010 (61)
Premii şi cadouri, muzică bună, lume multă şi invi...
Virgil Guran: „În 2011 vom fi mai vigilenţi faţă d...
Daţi ordin să se interzică balcoanele, românii sun...
Titlul de „Cetăţean de Onoare” pentru fostul prima...
Tiseanu a anunţat începerea oficială a modernizări...
Liberalii au făcut o donaţie către Spitalul Munici...
Doi jandarmi turci şi unul iordanian s-au pregătit...
Instanţa a decis: stimulentele pentru salariaţii P...
Poliţia a bătut Primăria în finala Cupei Municipiu...
CSM Câmpina, locul al treilea la Cupa „Moş Crăciun...
A început consultarea populară pentru alegerea sol...
Proiect european de peste două milioane lei pentru...
Urmărirea maşinilor prin satelit şi alte proiecte ...
Social-democraţii câmpineni anunţă ofensiva pentru...
Criza ascute săbiile între taximetrişti şi şoferii...
Astăzi, spectacol cu Alesis, oferit de CSM Câmpina...
Baschet între echipele şcolilor generale, la sala ...
CSM Câmpina a câştigat grupa preliminară a Cupei „...
DJTS Prahova îi premiază pe cei mai buni sportivi ...
S-au acordat premiile de 1,5 miliarde lei vechi pe...
Taxele şi impozitele locale au fost majorate cu 20...
De ce se cheltuiesc atât de mulţi bani pentru SF-u...
Fără contract, fără facturi sau chitanţe, cu banii...
S-a râs, s-a cântat şi s-a dansat la Balul „Halate...
CSM Câmpina oferă suporterilor un spectacol cu Ale...
S-a stabilit programul următorului tur al fazei ju...
Rezultate bune ale atleţilor câmpineni la Cupa „Pr...
Victor Bercăroiu declară război administraţiei loc...

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 

CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 

CSM 

CSM